Izvor: Ilustracija, Pixabay

Propovijed koju je prior dominikanskoga samostana u Splitu o. Luka Prcela izrekao u nedjelju na misi u crkvi sv. Katarine Aleksandrijske u Splitu u u izravnom prijenosu Hrvatske televizije njegovo je osobno razmišljanje i nije stajalište Hrvatske dominikanske provincije, priopćio je provincijal Anto Gavrić.

Svećenik izgovara svoju propovijed prema savjesti i nitko njemu nadređeni, niti biskup niti provincijal, ne može određivati niti kontrolirati što će propovjednik u pojedinoj propovijedi izreći, navodi se dalje u priopćenju Hrvatske dominikanske provincije vezano uz propovijed Luke Prcele na toj misi.

Stajalište je Hrvatske dominikanske provincije da se u propovijedima u crkvi tumači Božja riječ, poziva na pomirenje i zajedništvo te da oltar ne smije služiti za politička razračunavanja bilo koje vrste.

Znajući za rane o. Luke Prcele koje nosi kao svećenik koji je bio proganjan u prošlom totalitarnom režimu, svakako ću o sadržaju izrečene propovijedi razgovarati s njim u duhu kršćanske ljubavi, stoji na kraju priopćenja koje je u ime Hrvatske dominikanske provincije objavio provincijal Anto Gavrić.

U propovijedi je Luka Prcela rekao kako "nikako ne može oprostit" predsjednici Kolindi Grabar Kitarović njezinu izjavu da Nezavisna Država Hrvatska nije bila nezavisna i da je bila zločinačka, a predsjednica Grabar Kitarović mu je odgovorila na facebook profilu da ona njemu njegovu izjavu oprašta te da se treba okrenuti budućnosti.

U propovijedi je rekao kako "ne može podnijeti kad netko njegov narod udara bez razloga", pogotovo "da mi sami po sebi pljujemo".

"Evo sada se nalazimo u mjesecu svibnju, u subotu će se ići na Bleiburg. Zaboravili smo da smo bili ta žrtva. Ja ne mogu nikako oprostiti ovo što je Kolinda Grabar Kitarović izjavila da je hrvatska država, Nezavisna Država nije bila nezavisna i da je bila zločinačka. Tko ti kaže da je današnja hrvatska država nezavisnija od one koja je bila od 41. do 45.?", rekao je Luka Prcela.

"Ako je morala to reći pred Amerikancima, onda postavljam njoj pitanje, a zašto nisi rekla pa nismo mi Hrvati bacili atomsku bombu na Hirošimu i Nagasaki. Pa nismo mi bombardirali ni Dresden ni Hamburg. Koga smo mi zapravo ubili izvan svojih granica? Ma dosta više da sami po sebi pljujemo. Dosta više što se događalo kroz ovo proteklo vrijeme za vrijeme ove dvojce predsjednika koji su bili, možemo kazati, predsjednici antihrvatske države", rekao je, među ostalim, prior dominikanskoga samostana u Splitu Luka Prcela.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.